কর্তব্যরত ট্রাফিক কনস্টেবলকে চড় মারার ঘটনায় জামিন পেলেন তৃণমূল সাংসদ প্রসূণ বন্দ্যোপাধ্যায়। আজ বিধাননগর আদালতে  আত্মসমর্পণ করে জামিনের আবেদন করেন তৃণমূল সাংসদ। জামিনের বিরোধিতা করেন নি সরকারি আইনজীবী। তিনি স্পষ্ট জানিয়ে দেয়, তৃণমূল সাংসদ জামিন পেলে তাঁর আপত্তি নেই। এরপরই মাত্র পাঁচ মিনিটের মধ্যে প্রসূণের জামিন মঞ্জুর করেন বিধানননগরের ACJM। চলতি বছরের চোদ্দোই জানুয়ারি প্রসূন ব্যানার্জি ট্রাফিক পুলিসকর্মীকে চড় মারেন বলে অভিযোগ। তাঁর বিরুদ্ধে  গ্রেফতারি পরোয়ানা জারি করে বিধাননগরের ACJM। প্রসূন ব্যানার্জির এক্কেবারে উল্টোছবি দেখা গেল কুণাল ঘোষের ক্ষেত্রে। সরকারি আইনজীবীর বিরোধিতায় প্যারোলে মুক্তি পেলেন না কুনাল ঘোষ। নগর দায়রা আদালতে আজ খারিজ হয়ে যায় তাঁর আর্জি। সংসদের বাদল অধিবেশনে যোগদানের ইচ্ছাপ্রকাশ করে প্যারোলের আবেদন জানিয়েছিলেন কুনাল ঘোষ। কিন্তু, সরকারি আইনজীবী আদালতে বলেন, অভিযুক্তকে প্যারোলে মুক্তি দিলে তদন্তের কাজে ক্ষতি হবে। তাই  প্যারোলের আবেদন খারিজ করা হোক। এরপরই প্যারোলের আর্জি খারিজ করে দেন বিচারক।